‘কালি ও কলম তরুণ কবি ও লেখক পুরস্কার’ একদিকে যেমন তরুণ সাহিত্যিকদের জন্য আনন্দের ও সম্মানের, তেমনি প্রাপ্তিরও। শুধু আর্থিক প্রাপ্তি নয়, এ-পুরস্কার নিঃসন্দেহে তাঁদের আগামীদিনের সাহিত্যচর্চায় অনুপ্রেরণা, শক্তি ও সাহস জোগায়। নবীনদের পরিচর্যার এ-ধারাবাহিক আয়োজনে নবমবারের মতো প্রদান করা হয়েছে ‘কালি ও কলম তরুণ কবি ও লেখক পুরস্কার ২০১৬’। গত ২৯ জানুয়ারি শুক্রবার সন্ধ্যায় রাজধানীর শাহবাগের জাতীয় জাদুঘরের প্রধান মিলনায়তনে এক অনাড়ম্বর অনুষ্ঠানে বিজয়ীদের হাতে এ-পুরস্কার তুলে দেওয়া হয়। এবার পুরস্কারের পাঁচটি বিভাগেই কালি ও কলম এ-পুরস্কার প্রদানে সমর্থ হয়েছে। বিভাগগুলো হলো – ১। কবিতা, ২। কথাসাহিত্য, ৩। প্রবন্ধ, গবেষণা ও নাটক, ৪। মুক্তিযুদ্ধবিষয়ক গবেষণা/ প্রবন্ধ এবং ৫। শিশু-কিশোর সাহিত্য বিভাগ। কবিতা বিভাগে পুরস্কার অর্জন করেছেন ঢেউয়ের ভেতর দাবানল গ্রন্থের জন্য নওশাদ জামিল; কথাসাহিত্যে ফুলবানু ও অন্যান্য গল্প গ্রন্থের জন্য রাফিক হারিরি; প্রবন্ধ, গবেষণা ও নাটক বিভাগে কুঠুরির স্বর গ্রন্থের জন্য তুষার কবির; মুক্তিযুদ্ধবিষয়ক গবেষণা/ প্রবন্ধে ভাটকবিতায় মুক্তিযুদ্ধ গ্রন্থের জন্য হাসান ইকবাল এবং শিশু-কিশোর সাহিত্যে অদ্ভুতুড়ে বইঘর গ্রন্থের জন্য শরীফুল হাসান। গতবারের তুলনায় এবার কবি ও লেখকদের বিপুল সাড়া পাওয়ায় এবং মানসম্মত বই বেশি জমা পড়ায় সব বিভাগেই পুরস্কার প্রদান করা সম্ভব হয়েছে বলে অনুষ্ঠানস্থলে জানানো হয়।